Chiasalvia

Chiasalvia eli chia  (Salvia hispanica) on salvioiden sukuun kuuluva siemenkasvi, joka kasvaa luonnonvaraisena Pohjois- ja Keski-Amerikassa.

Chia oli asteekkien kolmanneksi tärkein ravintokasvi maissin ja papujen jälkeen.

Paljon kuituja, antioksidantteja, proteiinia ja mineraaleja sisältäviä chiansiemeniä markkinoidaan terveysruokana. Ne sisältävät kuitenkin suhteellisen paljon siittiöille, sikiöille ja keskushermostolle haitallista alumiinia, minkä vuoksi niitä ei suositella nautittavan yli 15 grammaa päivässä. Chiansiemenet sisältävät myös nikkeliä, jota kolmannes työikäisistä suomalaisista saa yli EFSA:n määrittämän siedettävän päiväsaannin enimmäisarvon.

Ulkonäkö ja koko 
Chiasalvia kasvaa noin metrin korkuiseksi. Sen kukinnot ovat sinisiä, pystyasentoisia, tähkämäisiä.

Levinneisyys 
Chiasalvia on kotoisin Meksikosta ja Keski-Amerikasta. Sitä viljellään nykyisin myyntiin näiden alueiden lisäksi myös Australiassa. Aloittaakseen kukinnan alkuperäinen kasvi tarvitsee lyhyen päivän, mutta siementen kehittyminen vaatii pitkän kasvukauden. Chiasalviasta on jalostettu lajikkeita, jotka tuottavat siemeniä myös Yhdysvaltojen eteläosissa.

Käyttö 
Chiansiemenet valmistetaan tyypillisesti liottamalla erilaisissa nesteissä, jolloin siementä ympäröivä kalvo turpoaa ja muodostaa pehmeän limakerroksen. Näin saatava hyytelö edistää ruoansulatuksen toimintaa. Saman mekanismin vuoksi siementen syöminen kuiviltaan voi johtaa suolistotukoksiin.

Lähteet

Aiheesta muualla 
 United States Department of Agriculture (USDA): Salvia hispanica 
 Salvia hispanica PFAF 

Salviat
Viljeltävät ravintokasvit